कटे सिर वाली तस्वीर, हथियार, करोड़ों रुपए और विग्स मिलीं…VIDEO
Russian Wagner Chief Yevgeny Prigozhin House Raided - severed heads, weapons, crores of rupees and wigs Pictures Found. रूस की बागी प्राइवेट आर्मी वैगनर ग्रुप ने करीब 14 दिन पहले 23 जून को विद्रोह कर दिया था। इसके बाद 24 जून को समझौते के तहत वैगनर चीफ येवगेनी प्रिगोजिन को बेलारूस जाने का आदेश दिया गया था
रूस की बागी प्राइवेट आर्मी वैगनर ग्रुप के चीफ येवगेनी प्रिगोजिन के घर और ऑफिस में रूसी सेना और खुफिया एजेंसी FSB ने छापा मारा है। वहां से बड़ी संख्या में डॉलर के बंडल्स और 600 मिलियन रूबल (54 करोड़ रुपए से ज्यादा), सोने के बार, कई विग्स, हथियारों का जखीरा, एक मगरमच्छ और एक तस्वीर मिली।
इस तस्वीर में उन लोगों के कटे हुए सिर दिखाए गए थे जो प्रिगोजिन के दुश्मन थे। तस्वीरें रूसी अखबार इजवेस्तिया ने जारी कीं। वैगनर आर्मी ने करीब 15 दिन पहले 23 जून को विद्रोह कर दिया था। इसके बाद 24 जून को समझौते के तहत वैगनर चीफ येवगेनी प्रिगोजिन को बेलारूस जाने का आदेश दिया गया था।
बेलारूस के राष्ट्रपति अलेक्जेंडर लुकाशेंको ने 2 दिन पहले कहा था कि प्रिगोजिन रूस लौट चुके हैं। हालांकि, अधिकारिक तौर पर प्रिगोजिन की लोकेशन की जानकारी नहीं मिली है।
रूसी मीडिया का दावा- प्रिगोजिन के खिलाफ चल रही कार्रवाई
रूसी मीडिया के मुताबिक प्रिगोजिन इन विग्स का इस्तेमाल अपना वेश बदलने के लिए करते थे। इसके अलावा FSB को कई अलग-अलग देशों के पासपोर्ट भी मिले हैं। इससे पहले 5 जुलाई को रूस के स्टेट टीवी ने प्रिगोजिन के खिलाफ अभी भी कार्रवाई होने का दावा किया था। मीडिया हाउस ने कहा था कि रूस में वैगनर के विद्रोह को लेकर तेजी से जांच जारी है।
तस्वीरों में देखें कि पुतिन के तख्तापलट की कोशिश करने वाले प्रिगोजिन के घर से क्या-क्या मिला...
23 जून को वैगनर ने किया था विद्रोह
23 जून को वैगनर ग्रुप ने रूस के खिलाफ विद्रोह की घोषणा की थी। वैगनर आर्मी यूक्रेन के कैंप छोड़कर रूसी सीमा में दाखिल हो गई थी। उसने रोस्तोव शहर और मिलिट्री हेडक्वार्टर पर कब्जा कर लिया था। प्रिगोजिन ने तब कहा था- हम मरने से नहीं डरते। उन्होंने दावा किया था वैगनर लड़ाकों ने रूसी सेना के कई हेलिकॉप्टर्स को मार गिराया था। RT के मुताबिक, प्रिगोजिन ने रूस के रक्षा मंत्री को रोस्तोव आकर उनसे मिलने के लिए कहा था।
पुतिन ने प्रिगोजिन को गद्दार कहा था
वैगनर की बगावत के बाद रूस के राष्ट्रपति पुतिन ने देश की जनता को संबोधित किया था। उन्होंने वैगनर और प्रिगोजिन को गद्दार बताया था। पुतिन ने कहा था- वैगनर ने हमारी पीठ में छुरा घोंपा है। हमारे साथ विश्वासघात हुआ है। जो कोई भी विद्रोह करेगा उसे दंडित किया जाएगा। हालांकि, इसके 24 घंटे के अंदर ही प्रिगोजिन ने मॉस्को की ओर अपना कूच रोक दिया था। पुतिन और प्रिगोजिन के बीच बेलारूस के राष्ट्रपति लुकाशेंको ने समझौता करवाया था।
बेलारूस ने कराया था समझौता
इस समझौते के तहत प्रिगोजिन को रूस छोड़कर बेलारूस जाने का आदेश दिया गया था। बदले में उसने वैगनर चीफ के खिलाफ कोई भी कार्रवाई न करने का वादा किया था। इसके बाद 27 जून को प्रिगोजिन बेलारूस पहुंच गया था। वहीं वैगनर चीफ के जो लड़ाके विद्रोह में शामिल नहीं थे उन्हें रूसी डिफेंस मिनिस्ट्री के साथ एक अनुबंध साइन करने के लिए कहा गया था जिसके तहत वो मंत्रालय के आदेश के तहत काम करेंगे।
रॉयटर्स के मुताबिक, रूस और वैगनर के बीच तल्खी यूक्रेन के बाखमुत में प्राइवेट आर्मी के ट्रेनिंग कैंप पर मिसाइल अटैक के बाद शुरू हुई थी। इस हमले में कई वैगनर लड़ाके मारे गए थे। प्रिगोजिन ने क्रेमलिन को इसका दोषी बताया था।
